b'\n_START_ARTICLE_\nLimba noastr\xc4\x83 (s\xc4\x83rb\xc4\x83toare)\n_START_SECTION_\nOriginea s\xc4\x83rb\xc4\x83torii\n_START_PARAGRAPH_\n\xc3\x8en contextul mi\xc8\x99c\xc4\x83rii de rena\xc8\x99tere na\xc8\x9bional\xc4\x83 de la sf\xc3\xa2r\xc8\x99itul anilor \'80 din RSSM, la Chi\xc8\x99in\xc4\x83u are loc Marea Adunare Na\xc8\x9bional\xc4\x83 de la 27 august 1989, o \xc3\xaentrunire la care particip\xc4\x83 aproximativ 750.000 de oameni (circa 1/6 din popula\xc8\x9bia de atunci a republicii). \xc3\x8en cadrul adun\xc4\x83rii, se cere declararea limbii rom\xc3\xa2ne ca limb\xc4\x83 de stat \xc3\xaen RSSM, precum \xc8\x99i trecerea la grafia latin\xc4\x83._NEWLINE_Sub acest impuls, peste dou\xc4\x83 zile, pe 29 august 1989 se deschid lucr\xc4\x83rile celei de-a XIII sesiuni a Sovietului Suprem din RSSM, care dureaz\xc4\x83 p\xc3\xa2n\xc4\x83 pe 1 septembrie. \xc3\x8en rezultatul unor intense dezbateri avute cu oponen\xc8\x9bii din Sovietul Suprem, deputa\xc8\x9bii rom\xc3\xa2nofoni reu\xc8\x99esc s\xc4\x83 impun\xc4\x83 limba rom\xc3\xa2n\xc4\x83 ca limba de stat \xc8\x99i adoptarea alfabetului latin. _NEWLINE_Discu\xc8\x9biile cele mai aprinse din Sovietul Suprem au loc pe 31 august, cand se voteaz\xc4\x83 \xc8\x99i cea mai mare parte a legisla\xc8\x9biei privitoare la limba de stat \xc8\x99i alfabet. _NEWLINE_Ulterior, ziua de 31 august este declarat\xc4\x83 s\xc4\x83rb\xc4\x83toare na\xc8\x9bional\xc4\x83 \xc3\xaen Republica Moldova.\n_START_SECTION_\nEvolu\xc8\x9bia s\xc4\x83rb\xc4\x83torii\n_START_PARAGRAPH_\nS\xc4\x83rb\xc4\x83toarea a \xc3\xaenceput sa fie celebrat\xc4\x83 \xc3\xaen 1990 (la un an de la evenimentul istoric), sub numele de \xe2\x80\x9eLimba noastr\xc4\x83 cea rom\xc3\xa2n\xc4\x83\xe2\x80\x9d sau \xe2\x80\x9eZiua limbii rom\xc3\xa2ne\xe2\x80\x9d. _NEWLINE_\xc3\x8en 1994 guvernul agrarian, a decis schimbarea denumirii ini\xc8\x9biale \xc3\xaen \xe2\x80\x9eLimba noastr\xc4\x83\xe2\x80\x9d, modificare determinata de prevederile art.13 din Constitu\xc8\x9bia Moldovei. _NEWLINE_\xc3\x8en 2004 Parlamentul a decis comasarea s\xc4\x83rb\xc4\x83torii cu Ziua Independen\xc8\x9bei, comasare care nu a mai avut loc. De la venirea administra\xc8\x9biei liberale \xc3\xaen fruntea municipiului Chi\xc8\x99in\xc4\x83u, s\xc4\x83rb\xc4\x83toarea \xc8\x99i-a rec\xc4\x83p\xc4\x83tat numele de \xe2\x80\x9eLimba noastr\xc4\x83 cea rom\xc3\xa2n\xc4\x83\xe2\x80\x9d, cel pu\xc8\x9bin \xc3\xaen capitala republicii.\n_START_SECTION_\nManifest\xc4\x83ri cu ocazia s\xc4\x83rb\xc4\x83torii\n_START_PARAGRAPH_\nAnual aceast\xc4\x83 s\xc4\x83rb\xc4\x83toare este marcat\xc4\x83 cu manifest\xc4\x83ri de \xc3\xaenalt patriotism, de reg\xc4\x83sire a r\xc4\x83d\xc4\x83cinilor, consemnat\xc4\x83 prin poezie, c\xc3\xaentec \xc8\x99i joc, prin repunerea \xc3\xaen drepturi a vechilor tradi\xc8\x9bii populare \xc8\x99i a momentelor care le-au marcat istoria._NEWLINE_De regul\xc4\x83, festivit\xc4\x83\xc8\x9bile sunt deschise diminea\xc8\x9ba la Chi\xc8\x99in\xc4\x83u de catre oficialii republicii, prin depunerea de flori la monumentul lui \xc8\x98tefan cel Mare \xc8\x99i Sf\xc3\xa2nt, precum \xc8\x99i la busturile clasicilor literaturii rom\xc3\xa2ne, amplasate \xc3\xaen Gradina Public\xc4\x83 ,,\xc8\x98tefan cel Mare"._NEWLINE_S\xc4\x83rb\xc4\x83toarea se \xc3\xaencheie \xc3\xaen mod obi\xc8\x99nuit printr-un concert sus\xc8\x9binut \xc3\xaen Pia\xc8\x9ba Marii Adun\xc4\x83ri Na\xc8\x9bionale._NEWLINE_\xc3\x8en primii ani ai s\xc4\x83rb\xc4\x83torii, fiecare 31 august aducea cu sine \xc8\x99i dezvelirea a c\xc3\xa2te un bust pe Aleea Clasicilor din Chi\xc8\x99in\xc4\x83u. Acest frumos obicei a fost \xc3\xaentrerupt dup\xc4\x83 venirea la putere a comuni\xc8\x99tilor \xc3\xaen 2001.\n_START_SECTION_\nManifest\xc4\x83ri \xc3\xaen Rom\xc3\xa2nia\n_START_PARAGRAPH_\nDin 2006, de 31 august este organizat \xc3\xaen Bucure\xc8\x99ti, pe treptele Teatrului Na\xc8\x9bional din Bucure\xc8\x99ti, \xe2\x80\x9eConcertul limbii rom\xc3\xa2ne\xe2\x80\x9d, eveniment menit s\xc4\x83 promoveze libertatea de a vorbi limba rom\xc3\xa2n\xc4\x83.'